Un mesaj puternic au dat astăzi primii manifestanţi ajunşi în Piaţa Victoriei. Oamenii au profitat de stratul de zăpadă aşternut şi au scris cuvântul REZIST. E un semnal dat Guvernului, spun protestatarii, care anunţă că nici măcar vremea rece nu îi va împiedica să obţină ce vor.

REZIST. Asta au scris doi tineri pe zăpada care s-a aşternut în faţa Guvernului. Momentul a fost surprins de un jurnalist care a publicat fotografia pe Facebook. Imediat, imaginea a devenit virală. Primul manifestant care a ajuns în Piaţa Victoriei a fost Andrei, un tânăr de 37 de ani.

„Pe la 08.15-08-20 Am ajuns. Am traversat Piaţa şi m-am plantat aici să mă uit la Guvern pentru că există o poveste foarte simpatică care circulă pe net zilele acestea, despre puterea unui singur om într-un spaţiu mare de a schimba lucrurile. După care a venit o domnişoară care a venit cu ideea să scriem ceva pe zăpadă şi am urmat exemplul”, povesteşte el.

Cum ninsoarea părea să le strice toată muncă, au primit ajutor.

După-amiază, tineri veniţi să protesteze au fost nevoiţi să deszăpezească zona.

„Încercăm să dăm zapada la o parte pentru ca diseară, când ne strângem în număr mai mare să putem sta fără să ne udăm la picioare. Am încercat să-i cooptăm pe cei de la deszăpezire dar ne-au spus că nu-i lasă şeful să intre cu lama pe aici”, spune unul dintre ei.

„E foarte firesc să facp aşa ceva dacă ai speranţa într-un trai mai bun şi poate e o chestie de normalitate ce facem noi aici”, adaugă altul.

7.000 de oameni au protestat şi aseară în Piaţa Victoriei. Oamenii cer demisia Guvernului.